पिछला हफ्ता कई बेर अँजोरिया समूह के वेबसाइट सर्विस प्रवाइडर का चलते बाधित भइल जवना खातिर हम माफी माँगत बानी. बाकिर कुछ बाति अइसन होले जवना पर आपन वश ना चले.
खास खबर
- दिल्ली नगर निगम का चुनाव में कांग्रेस के सूपड़ा साफ हो गइल बाकिर ओकरा खुशी बा कि ऊ पिछला बेर से अधिका सीट जीतले बिया आ भाजपा के सीट पिछला बेर से घटल बा. दिल्ली नगर निगम के तीन हिस्सा में बाँट के अबकी के चुनाव करावल गइल रहे बाकिर तीनो में भाजपा जीत गइल आ लगातार तिसरकी बेर दिल्ली नगर निगम पर भाजपा के कब्जा बरकरार रहल.
- बथानी टोला नरसंहार के मामिला में पटना हाई कोर्ट मंगल का दिने सगरी आरोपियन के बरी कर दिहलसि काहे कि ओकरा नजर में ओह लोग का खिलाफ सुबूत नइखे. एह लोग के निचली अदालत कुसूरवार मनले रहुवे आ तीन जने के मौत आ बीस जने के उमिर कैद के सजा सुनवले रहुवे. एह मामिला में रणवीर सेना समर्थक साल १९९६ में बीस गो माओवादियन के हत्या कर दिहले रहले. निचली अदालत से मिलल सजा का खिलाफ ऊ लोग हाई कोर्ट में अपील कइले रहे. अब हाई कोर्ट के फैसला का खिलागफ बिहार सरकार सुप्रीम कोर्ट से गोहार लगाई.
- तीन साल में पहिला बेर रिजर्व बैंक मुख्य ब्याज दर में मंगल का दिने कटौती कर दिहलसि. अब उमेद बा कि घर मकान गाड़ी वगैरह खातिर सस्ता करजा मिल पाई. एह फैसला से औद्योगिक विकास दर तेज होखे के उमेद कइल जात बा.
- तेल कंपनियन के कहना बा कि ओकनी के हर लीटर पेट्रोल पर आठ रुपिया के घाटा होखत बा आ अगर सरकार एह घाटा के भरपाई ना करी त मजबुरन पेट्रोल के दाम बढ़ावे के पड़ी.
शिक्षा रोजगार
- संचार आ सूचना टैक्नोलोजी मंत्री कपिल सिब्बल कहलन कि देशभर के तीस हजार कॉलेजन के जोड़े वाला राष्ट्रीय ज्ञान नेटवर्क जोड़ा गइला से विद्यार्थियन के बहुते सहायता मिली. कहलन कि अगिला अढ़ाई साल में देश के हर पंचायत के ब्राड बैंड कनेक्शन से जोड़ दिहल जाई.
उत्तर प्रदेश
- इलाहाबाद हाई कोर्ट में मंगल का दिने एगारह गो नया न्यायाधीशन के अतिरिक्त न्यायाधीश के किरिया दिहल गइल. अब इलाहाबाद हाई कोर्ट के न्यायाधीशन के संख्या ८५ हो गइल जबलो १६० पद के स्वीकृति बा.
- उत्तर प्रदेश विधानपरिषद चुनाव में मुख्यमंत्री अखिलेश यादव आ राजस्व मंत्री अम्बिका चौधरी समेत सगरी उम्मीदवार निर्विरोध चुना जइहें काहे कि तेरह गो सीट खातिर तेरहे गो परचा दाखिल भइल बा. राज्यसभा के एगो सीट के उपचुनावो में समाजवादी पार्टी उम्मीदवार अरविन्द सिंह निर्विरोध चुना जइहें.
- प्रदेश सरकार अपना पुलिस आधुनिकीकरण खातिर केन्द्र से आठ सौ करोड़ रुपिया के सहायता मँगले बिया. एकरा अलावे पुलिस वालन के आवास बनावे खातिर पाच हजार करोड़ रुपिया मँगले बिया.
- मुख्यमंत्री कहले बाड़न कि राज्य के बेकसूर मुसलमान नवहियन का खिलाफ दर्ज सगरी मुकदमा वापिस ले लिहल जाई. एह खातिर सरकार कानूनी राय लेत बिया. एह आरोपियन में साल २००७ के फैजाबाद आ लखनऊ अदालत पर बम हमला करे वाला चार गो आरोपी शामिल बाड़े. एह हमलन में कई लोग मराइल रहे आ खई जने घवाहिल भइल रहले.
बिहार
- पटना हाई कोर्ट सिवान के फास्ट ट्रैक कोर्ट के न्यायाधीश से पूछले बिया कि साल २००७ में महाराजगंज के विधायक दामोदर सिंह के भाई भरत सिंह के हत्या के आरोपी महाराजगंज सांसद उमाशंकर सिहं आ उनुका बेटा जितेन्द्र स्वामी के कइसे आरोपमुक्त कर दिहल गइल. हाई कोर्ट एह मामिला के सुनवाई १५ मई के करी.
- नगर निकायन का चुनाव में परचा दाखिल करे वाला आ ओह लोगन के प्रस्तावक आ समर्थकन के सूची परचा दाखिल करते एसपी का लगे भेज दिआई जे आरोपी लोगन के स्पीडी ट्रायल करवइहें. अगर आरोपी के कवनो अदालत से जमानत नइखे मिलल त ओकरा के परचा दाखिल करते घरी पकड़ लिहल जाई.
- विधानपरिषद के एगारह गो सीट पर होखे वाला चुनाव में एगारहो उम्मीदवार निर्विरोध चुना जइहें काहे कि एगारहे लोग परचा दाखिल कइले बा. एह में नीतीश कुमार, नरेन्द्र सिंह, भीम सिंह, रामाश्रय प्रसाद सिह, संजय सिंह आ उपेन्द्र प्रसाद जदयू से, सुशील मोदी, मंगल पांडेय, लालबाबू राय आ सत्येन्द्र कुशवाहा भाजपा से आ राबड़ी देवी राजद से शामिल बाड़ी.
- पश्चिमी चंपारण के रामनगर छोटका पनकट का लगे एगो सड़क दुर्घटना में एक आदमी के मौत जगहे पर हो गइल जबकि एक अदमी घवाहिल हो गइल.
देश
- आदर्श हाउसिंग सोसायटी घोटाला के जाँच करे वाला न्यायिक आयोग के कहना बा कि ओ जमीन सेना के ना ह, महाराष्ट्र सरकार के ह. इहो कहल गइल बा कि ऊ इमारत युद्धवीर भा करगिल शहीदन के पत्नियन खातिर आरक्षित ना रहुवे.
- प्रधानमंत्री मनमोहन सिंह एह बात पर चिन्ता जतवले कि गंगा के साफ करे के काम बहुत सफल ना रहल. कहले बाड़न कि एह काम खातिर सभके मिल के प्रयास करे के पड़ी जवना में केन्द्र आ राज्य सरकारन का साथ साथ नागरिक समाज आ उद्योगो के आपन सहयोग देबे के पड़ी.
- पंजाब के जालन्धर में एगो कम्बल फैक्टरी के तिमंजिला इमारत अतवार के ढह गइल जवना से छह गो मजदूर दबा के मर गइले. मलवा साफ होखला का बाद कुछ अउरी लाश मिले के अनेसा बा. फैक्टरी मालिक के गिरफ्तार कर लिहल गइल बा.
दुनिया
- भारतीय संसदीय प्रतिनिधिमंडल मंगल का सिने श्रीलंकाई संसद गइल आ ओहिजा सांसदन से भेंट कइलसि. सुषमा स्वराज के नेतृत्व में सांसद प्रतिनिधिमंडल शांति सेना के स्मारक स्थली पर आपन श्रद्धा सुमन अर्पित कइलसि.
- पाकिस्तान सुप्रीमकोर्ट प्रधानमंत्री युसुफ रजा गिलानी का खिलाफ न्यायालय के अवमानना मामिला पर मंगल का दिने फेरू सुनवाई शुरू कइलसि.
- अमरीका के विदेशमंत्री हिलेरी क्लिंटन मंगल का दिने कहली कि ईरान के ओकरा परमाणु कार्यक्रम पर बतियावे खातिर तइयार करावे ला प्रतिबंध आ अंतर्राष्ट्रीय दबाव जारी राखल जाई.
- एह साल के पुलित्जर पुरस्कारन के घोषणा न्यूयार्क में कर दिहल गइल जवना में न्यूयार्क टाइम्स के दू गो पुरस्कार मिलल बा. खोजी पत्रकारिता खातिर एसोसियेटिड प्रैस के आ जनसेवा वाला खबरन खातिर फिलाडेल्फिया इंकवायर् के पुरस्कार दिहल गइल बा.
बिजनेस
- योजना आयोग उपाध्यक्ष मोन्टेक सिंह अहलुवालिया उमेद देखवले बाड़न कि मई ले मुद्रास्फीति कम हो जाई आ देश फेरू विकास का राह पर चल निकली.
- अमरीका के शिक्षाविद जिम योंग किम विश्व बैंक के नयका अध्यक्ष बनीहें. पेशा से डाक्टर ५२ साल के किम विकासशील देशन के स्वास्थ्यमुद्दा के विशेषज्ञ हउवें.
- भारत ब्रिटेन के चेतवले बा कि अगर ब्रिटिश सरकार भारत के सूचना प्रौद्योगिकी पेशेवरोन खातिर बनावल कड़ा वीजा नियम लागू कइलसि त भारतो आपन सूचना प्रौद्योगिकी कारोबार दोसरा कवनो यूरोपीय देश में ले के चल जाई.
खेल
- आईपीएल बीसबीसा में सोमार का दिने डेल्ही डेयर डेविल्स मुम्बई इंडियन्स के सात विकेट से हरा दिहले रहे. मंगल का दिने भइल दू गो मैच में से एगो में राजस्थान रायल्स डेक्कन चार्जर्स के पाँच विकेट से हरा दिहलसि. दुसरका मैच में पुणे वारियर्स आ रॉयल चैलेंजर्स बैंगलुरु का बीच होखत बा.
- अजय जयराम एशियाई बैडमिंटन चैम्पियनशिप के दुसरका दौर में चहुँप गइल बाड़े. अब उनुकर मुकाबला आजु हांगकांग के नॉन वेई से होखे वाला बा. प्रतियोगिता के पहिला दौर के मैच में सायना नेहवाल के सामना जापान के काओरी इमाबेप्पू से होखे वाला बा. डबल्स में ज्वाला गुट्टा आ अश्विनी पोनप्पा के जोड़ी आ मिक्स्ड डबल्स में ज्वाला आ वी दीजू के जोड़ी आपन पहिलका दौर के मैच खेली.
भोजपुरी
- पिछला हफ्ता बिहार भोजपुरी अकादमी के अध्यक्ष प्रोफेसर रविकांत दूबे बिहार के राज्यपाल महामहिम श्री देवानंद कुंवर से राज भवन जा के भेंट कइलन आ उनुका के बिहार भोजपुरी अकादमी से प्रकाशित किताबन के एगो सेट उपहार में दिहलन. महामहिम राज्यपाल अकादमी के अंतर्राष्ट्रीय स्वरुप आ गतिविधियन पर खुशी जाहिर कइलन.
bho_Deva bho_Deva bho_Deva bho_Deva bho_Deva bho_Deva hin_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva awa_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hne_Deva bho_Deva bho_Deva bho_Deva bho_Deva